정조 10년
丙午四月初五日辰時。上御誠正閣。朝講入侍時。領經筵鄭存謙。知經筵李在協。特進官鄭好仁李秉鼎。參贊官徐有成。侍讀官申馥。檢討官洪義浩。大司諫林蓍喆。持平韓商新。假注書金祖淳。記注官承膺祚。記事官尹行任。以次進伏訖。馥進伏讀中庸。自五十九板天下之達道五。止雖柔必强。上讀新受音訖。馥曰。九經一章。實中庸之大鋪敍也。先儒云。庸學相爲表裏。今若以九經參看。則九經之修身。卽八條之格致誠日修也。其下八目。又是大學齊治平之事。而九經之緊要處。在乎修身。修身之緊要處。又在乎誠。苟於心術隱微之間。一有不誠。則九經皆爲虛文矣。是故。堯欽舜恭。湯敬禹慄。此無他求。以純乎一也。惟我殿下。奉列朝精一之訓。拊百年昇平之業。兢兢業業。不遑暇食。其於九經之事。蓋已眞知實踐。臣無容仰贊。而卽今治效。比之唐吳。萬萬不及。臣遇死罪。竊伏以。爲殿下本源之地。猶未十分澄淸而然耳。曾子之言曰。有若無實若虛。孔子曰。聖則吾不能。殿下苟能勉而加勉。聖而益聖。身已修矣。而如未之修焉。賢已尊矣。而如未之尊焉。以至於馭下臨民。無適不然。而慥慥乎九經上體念。恤恤乎一誠字做去。則精一建中之工。不外乎斯矣。古人云。黃卷中對聖賢。伏願殿下。一念兢惕。便若親承夫子之訓。而以實心行實事。是臣區區之望也。上曰。所陳好矣。義浩曰。九經章文義。上番已詳陳。臣無更達之舜矣。就以三達德言之。知底屬知。行底屬仁。勇是勇於知。勇於行也。雖以先儒之論觀之。勇之於知仁。雖若沒緊要物事。而其實則仁智。非勇則便行不到。故朱夫子云。爲學。自是要勇。方行得徹。蓋勇之爲言。非血氣者謂也。天行之所以健。聖人之自强不息。文王之純亦不已。皆是勇也。然而徒勇不足行。仁知亦必也以眞實底心。做眞實底事。然後方可見所以行之者一之效矣。今我殿下。以生知之姿。懋安行之工。以知則天人性命之源。洞無餘蘊。以行則推己及物之工。靡有不被。其於知仁二字。無容仰贊。而顧其治效。則世道之汚下。而莫可挽回。朝綱之委靡。而莫可收拾。此無他也。雖有餘於知仁之實。而猶有一毫未盡於勇做誠行之道故耳。此所以勇徹三德之始終。誠爲一篇之樞紐也。伏願於此。深留聖意焉。上曰。言甚好矣。領事亦陳文義。存謙曰。文義大體。上下番玉堂。已爲陳達。上番大鋪敍之云。是矣。而下番之以勇字敷陳者。甚緊切矣。大舜文武周公治天下之大經。盡在此章。孔子若得位行道。則擧而措之。亦以是耳。敍之以五達道。行之以三達德。末乃以誠字而結之。誠心極工。乃是矯氣質。果然此道。愚必明。柔必强。是也。蓋大舜文王。生知之聖。安而行之。而至於武王。猶用反之之工。洪範之沈潛剛克。高明柔克。卽聖人矯氣質之工夫也。武王受而爲用。克臻聖域。今我聖上。膺五百之期。接千聖之統。而至於生知安行。則竊恐造詣猶未臻焉。當以武王爲法。高明沈潛之際。剛克柔克之間。體認矯揉。則方爲誠實喫緊之工。伏願益加懋哉。上曰。當體念矣。經筵特進官。亦陳文義。在協曰。上下番及領事已陳之。臣無容更贅。而此編誠之一字。最是喫緊工夫。伏願深留聖意焉。好仁秉鼎曰。諸臣已仰陳。別無可達之舜矣。上曰。參贊官及臺臣亦陳之。有成曰。領事及儒臣所陳文義甚好。不以空言而採納。則果有實效於治道。中庸之誠字是已。上曰。好矣。蓍喆商新曰。別無可達之舜矣。上曰。次對入侍。膺祚承命出。與行司直金華鎭。右參贊鄭昌聖。行副司直徐浩修徐有寧。延豊君李𡊠。刑曹判書李在簡。行副司直李柱國。戶曹判書趙時俊。行都承旨尹蓍東。行副司直金尙集。禮曹參判金思穆。獻納申禹相。正言姜世綸。行左承旨趙時偉等偕入進伏。存謙曰。朝晝異候。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮問安。今則夬復耶。上曰。近日則氣候少康矣。存謙曰。世子宮氣候。連得萬安耶。上曰。好在矣。上曰。御史何時復命云耶。華鎭曰。聞方尙在甕幕。姑未知復命之期矣。上曰。羹墻錄。何時入印耶。蓍東曰。諸編皆已校正啓下。而但右文條。有異同之見。尙未歸一矣。上曰。以草本持入。尙集退出持入。存謙曰。卽見喬桐府使南憲喆所報。則以爲農糧專靠還穀。而軍餉米元數。一千九百五十七石零。折半除出。則乃爲九百七十八石零。以此折半之數。每朔三巡。限麥秋。雖略略磨鍊。每旬不下於七十五石零。自正月初巡。至今朔。合九巡分給之米。爲六百七十五石零。目今所餘三百十三石零。前頭四五兩朔六巡。則萬無繼巡分給之望。今當東作方殷之時。當爲加給。而若不得請報。則實無糊口作農之路。特軫島民切急之狀。本府軍餉米留庫中。限一百五十石。特許加分。以爲接濟勸農之地事。爲請矣。喬桐還穀。本來數少。麥秋前兩朔。無以排巡。今此加分所請。數亦不多。依前報許施。以爲繼巡課農之地。何如。上曰。依爲之。出擧條存謙曰。此江華留守朴祐源狀啓也。以爲臣營都試及賞試射設行規例。一倣松營爲之。而松營則每等賞資。幾至五六百兩。本營則只以木二十疋。錢二十五兩。米十石磨鍊。故所分賞格。極其零星。今番各技得中者。殆過五百餘人。而每名所分。不過分錢尺木而止。名曰施賞。反歸無實。兵庫所在賞格中。每年木一同式。加數磨鍊。兩次試射時。添給武士事。請令廟堂稟處矣。沁都自春秋兩次都試賞試射復舊之後。自致應射者衆。入格漸多。本來零星之賞資。難以分排。兵庫自是本府賞格用下之庫。保障重地。與他自別。苟有益於考藝激勸之方。則每年一同木。何可靳許。依狀請施行。恐似得宜矣。上曰。依爲之。出擧條存謙曰。槐院謄錄修正。成命已久。尙未編次。堂上一員有闕之代。曾已筵稟。以右參贊鄭昌聖。同爲句管矣。以校正之役。勢難兼行云。姑爲減下。其代以本院提調洪良浩。使之句管。原編草本。則間多就緖云。移寫正本。活字印出之道。則宜有朝家指揮。令兵曹送計士籌摘。隨時磨鍊。何如。上曰。依爲之。出擧條存謙曰。此黃海水使田翊顯狀啓也。枚擧康翎縣監李爗牒報。以爲本縣推峙烽臺入直監卒輩。今月十五日夕炊後。出坐烟臺。烽火看望之際。房堗忽然出火。燃及屋簷。火藥弓箭等物。捨死救出。幸得完全。臺直所接瓦家二間。什物中三隅杖五箇。柴木十二同。瓢子一箇。稜杖十二箇。鷄糞五石。馬糞五石。未及運出。盡爲燒燼。臺直。率人一名救火時。飮烟氣窒。翌日致死。烽臺。自是報警重地。而平時不能檢飭。致此失火。亦至人物致死。臺舍什物之燒燼。該縣監李爗罪狀。令廟堂稟處爲請矣。報警重地。初不禁飭。致此失火。極爲駭然。縣監常時不能檢飭之罪。在所難免。令該府拿問處之。燒燼臺舍機械雜物。卽爲改修後。更報本司之意。竝爲分付。何如。上曰。依爲之。出擧條存謙曰。歲首朝參。因行副司直徐有慶所啓。以宮人墨世所居處立碑事。旣蒙允許。遺墟難尋。則乃於空閑地。豎立片石。使國人知殉國之蹟爲請。自上歷詢於入侍諸大臣。故臣亦以爲家基終不得以的知。則所居之洞名。必有相傳之說。訪問旌表於故里通街。允合於旌忠烈。表厥里之政。仰對。自京兆訪問。則墨世父之居在彰義宮後門外云者。出於墨世四寸娚金重和之所告。而前後一辭。無所差爽云。亟擧旌表之意。分付。何如。上曰。依爲之。出擧條存謙曰。大臣遷窆時筵稟時。給助軍丁。載於大典通編矣。故相臣李昌誼緬禮。聞方過行云。依式擧行之意。分付。何如。上曰。依爲之。出擧條存謙曰。工曹參判沈豐之。兵曹參判蔡弘履。備堂還差。沈豐之湖西句管堂上還差。副司直金尙集。堤堰堂上差下。何如。上曰。依爲之。出擧條存謙曰。以承文院移接處所事。頃有所仰達。舊弘文館。使本院郞廳先爲看審。則役處浩大。猝難修葺。聞闕外。有足可容接之家。而曾屬校書館。乃是公廨。見方私賣云。令戶曹給價還退。以爲槐院移接之所。何如。上曰。依爲之。出擧條存謙曰。方當課農之時。兩道新伯及未下直守令。不多日內。使之催促下送。何如。上曰。依爲之。出擧條存謙曰。此忠淸監司金光默狀啓也。以爲昨年穡事。雖云少豐。秋來所收。已盡納糴。農糧種子。專靠還穀。計戶量穀。誠有中途難繼之慮。各樣還餉及濟民穀補還穀留庫中。限三萬五千四百石。特許加分事。請令廟堂稟旨。分付矣。本道還穀。自來不敷。方春種糧。專靠巡還。若守半留。則果有苟艱之慮。而所請加分之數。未免過多。就所請之數。限三分二。特令加分。以爲斟酌均排之地。何如。上曰。不必減數。依狀請許施。可也。出擧條時俊曰。前任待敎尹行任所啓。三忠祠。特賜德地屯三結。而文信國公。竝享也。未及加劃。旣奉御贊。則事體自別。該屯三結加劃事。有令該曹稟處之命矣。凡賜額書院之有土免稅三結劃給載在法典。而當初三忠祠則不待有土劃給屯結者。已是朝家從厚之盛意。且三忠祠。與書院。無所異同。前旣有三結位田。則今不必添劃。置之。何如。上曰。大臣之意。何如。存謙曰。有司之論。欲守舊式。宜其如是矣。上曰。依爲之。出擧條蓍喆等。奏三司合啓曰。請黜置罪人鄭致達妻。亟令王府。夬正典刑。以洩神人之憤。上曰。不允。出擧條蓍喆等曰。請物故罪人德相。亟施孥籍之典。上曰。不允。出擧條蓍喆等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。出擧條蓍喆等奏兩司合啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。出擧條蓍喆等曰。請還寢李觀源定配之命。更令王府。設鞫得情。上曰。不允。出擧條蓍喆等曰。請遲晩後物故罪人啓能。亟施孥籍之典。上曰。不允。出擧條蓍喆等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條蓍喆等曰。請亟寢煥億島配之命。仍令王府。加刑得情。夬施王章。上曰。不允。出擧條蓍喆等曰。請物故罪人衡。亟命王府。施以孥戮之典。上曰。不允。出擧條蓍喆等曰。請梟示罪人烱采。亟命王府。夬施孥戮之典。上曰。不允。出擧條蓍喆等曰。請正刑罪人福榮。亟令王府。夬施孥戮之典。上曰。不允。出擧條蓍喆等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女。待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。上曰。不允。出擧條商新等奏府前啓曰。請大靜縣爲奴罪人金壽賢。依律處斷。上曰。不允。出擧條商新等曰。請興陽縣爲奴罪人河翼龍。亟令王府。設鞫得情。夬正王法。上曰。不允。出擧條商新等曰。請物故罪人國榮。亟施孥籍之典。上曰。不允。出擧條商新等曰。請尹得孚嚴鞫得情。上曰。不允。出擧條商新等曰。請亟寢煥九島配之命。卽令王府。拿來嚴鞫。夬正典刑。上曰。不允。出擧條商新等曰。請還寢李魯春絶島安置之命。亟令王府。拿來設鞫。期於得情。上曰。不允。出擧條商新等曰。請物故罪人德夏。亟施孥籍之典。上曰。不允。出擧條商新等曰。請亟寢文載質李昌順李昌京宋斗一金命卜洪達洙等。酌處之命。仍令王府。設鞫嚴問。鉤得根因。夬正王法。上曰。不允。出擧條蓍喆等奏院前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條蓍喆等曰。請爲奴罪人河翼龍。亟令王府。設鞫得情。夬正王法。上曰。不允。出擧條蓍喆等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條蓍喆等曰。請恒善支屬。亟命散配。時謙兄弟。竝投絶島。以嚴隄防。上曰。不允。出擧條蓍喆等曰。請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條蓍喆等曰。請逆賊尙魯。亟施孥戮之典。上曰。不允。出擧條蓍喆等曰。請物故罪人國榮。亟施孥籍之典。上曰。不允。出擧條蓍喆等曰。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。出擧條蓍喆等曰。請尹得孚。亟令王府。嚴鞫得情。上曰。不允。出擧條蓍喆等曰。請李光殷設鞫嚴問。期於得情。施以當律。上曰。不允。出擧條蓍喆等曰。請渭原郡定配罪人烱魯。亟寢發配之命。仍令王府。設鞫得情。夬正王法。上曰。不允。出擧條蓍喆等曰。請還寢煥程煥九島配之命。仍令王府。竝爲拿來。嚴訊取服。各施當律。上曰。不允。出擧條蓍喆等曰。請亟寢李魯春島配之命。仍令王府。設鞫嚴問。期於得情。上曰。不允。出擧條蓍喆等曰。請物故罪人德夏。亟施孥籍之典。上曰。不允。出擧條蓍喆等曰。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。上曰。不允。出擧條蓍喆等曰。請還發配所罪人宋迪中。依前嚴囚。以待結末。上曰。不允。出擧條仍命退。諸臣以次退出。上曰。校正堂上進前。蓍東尙集進伏。上曰。都承旨所奏異同之見云者。何謂也。蓍東曰。右文條中。肅廟朝。故相尹拯疏批及御製詩載錄。故臣則以爲拔之似好。而摠裁大臣及僚堂之議。皆以爲不當拔。故相持至今矣。上曰。冊子何在。尙集進之。上覽訖。下敎曰。昔朱子語類之刊行也。門人。有以朱子戊午前議論。與戊午後。往往有判異處。欲刪之。黃勉齊曰。竝存之。以觀先生初晩之分。好矣。此冊。若以肅廟丙申處分添錄。則殆同朱子語類。初晩竝錄之事。實爲完備。且丙申處分。炳如日星。是非大定。若不錄丙申處分。而只錄丙申以前宸章。則恐非仰體之道矣。尙集曰。一從寶鑑所載錄之。故此兩條。皆入於此卷矣。上曰。肅廟寶鑑。卽故判書尹淳李德壽兩人所纂輯。而先朝於尊敬冊子。必臨筵而後省覽。故寶鑑纂輯時。未必一一親自省覽。予則以爲多有偏係處矣。今若兩存之。則實合至公之道也。尙集曰。若然則肅廟朝父師輕重之敎。亦爲添錄乎。上曰。肅廟御御末編末段。有書予意之文。父師輕重之敎。亦載焉。兩存則無所不可矣。摠裁大臣之意。如以竝錄爲好則竝錄之。竝拔爲好則竝拔之。可也。尙集曰。丙申處分。不載於寶鑑。則似不必載錄於此冊矣。上曰。卿何如是固執耶。卿言亦出偏係。予甚慨然。先大王五十載建極之治。予所以仰述者也。予豈扶抑於其間。而予意則竝錄之。以示聖祖初晩下敎之別。實合愼重之意。而御製所重。比寶鑑尤有在焉。旣錄寶鑑之所載。則獨不錄御製乎。況羹墻錄所載御製。又非寶鑑所載。則丙申處分之以不入於寶鑑。不載於此編。尤無所據。東日雖西昇。予意決不撓改。卿等退去。斯速校正後入啓。可也。上曰。承旨之意。何如。時偉曰。兩存之聖敎。誠至當矣。此固自下相議纂正之事。非必筵席煩稟者。而校堂之互相爭執。至於陳達。不無過當之歎。蓋此存拔之間。皆是偏係之言。臣意則校堂。至於此事。無論存拔。以勇公戰怯私鬪之意。平心商確。只知有公。而不知有私則好矣。蓍東曰。此乃公戰也。非偏係之事也。上曰。冊子初不干於黨論。卿等。不必深着說去也。命退。諸臣以次退出。